বাজারে এল হিরো মোটো কর্পের নতুন স্কুটার — ডেস্টিনি ১২৫। এই মুহূর্তে ভারতীয় বাজারে সব থেকে জনপ্রিয় হন্ডা অ্যাক্টিভার সঙ্গে ফিচার অনুযায়ী কাছাকাছি হলেও দাম অনেকটাই কম হিরোর ডেস্টিনির। আর তাতেই আশঙ্কা করা হচ্ছে অ্যাক্টিভার বাজারে ধাক্কা দিতে পারে ডেস্টিনি।
১২৫ সিসির স্কুটারে এই মুহূর্তে ভারতের বাজারে দু’টি জনপ্রিয় নাম হল ‘সুজুকি অ্যাকসেস’ ও ‘হন্ডা অ্যাক্টিভা’। এছাড়াও রয়েছে বুর্গম্যান স্ট্রিট, হন্ডা গরজিয়া। সেই বাজারে নয়া আবির্ভাব— হিরো ডেস্টিনি।
হিরো মোটো কর্পের পক্ষে জানানো হয়েছে, এটা ১৩এস প্রযুক্তিতে তৈরি। এই প্রযুক্তি ব্যবহারের ফলে ডেস্টিনি মাইলেজ বেশি দেবে। মেটাল বডির এই স্কুটারের বাড়তি সৌন্দর্য এনে দেবে এর টেল ল্যাম্প। 
এছাড়াও ডেস্টিনিতে রয়েছে ইন্টিগ্রেটেড ব্রেক, টেলিস্কোপিক ফ্রন্ট সাসপেনশন, এক্সটার্নল ফুয়েল ফিলিং। এছাড়াও মোবাইল চার্জিং থেকে সাইড স্ট্যান্ড ইন্ডিকেটরের মতো আধুনিক সুবিধাও থাকছে এই ফ্যামিলি স্কুটারে। 
দামেও অন্যান্য ১২৫ সিসি স্কুটারের তুলনায় দাম কম। ডেস্টিনির দু’টি মডেল। এলএক্স ও ভিএক্স। প্রথমটির দাম ৫৪ হাজার ৬৫০ টাকা এবং দ্বিতীয়টির ৫৭ হাজার ৫০০ টাকা। সংস্থার দাবি, এক লিটার পেট্রোলে ডেস্টিনি চলবে ৫১ কিলোমিটার।